Wanneer 'n (beskeie) salarisvermindering sin maak - Jou Geld | Solidariteit WêreldJou Geld | Solidariteit Wêreld
Tuis › Artikels › Wanneer 'n (beskeie) salarisvermindering sin maak
Die essensie van werk is om geld te verdien en vir al die benodigdhede in jou lewe te betaal. Mens sou kon sê dat dit die bestaansrede vir werk is.
So belangrik soos 'n inkomste en salaris ook al is, baat dit niks as jou werk so aaklig en moeisaam is dat dit jou geestelik doodmaak nie. En dan is daar nog baie ander dinge ook.
“Wanneer mens 'n werk evalueer, moet baie verskillende faktore benewens die salaris oorweeg word. Daar is die werk self, jou vlak van verantwoordelikheid, jou titel, potensiaal vir toekomstige groei, ensovoorts. Daar is ook vergoedingsbyvoordele soos verlof, bonusse en maatskappy-aandele wat ingereken moet word,” sê Allison Kade, skrywer oor persoonlike finansies by Forbes.
Is daar enige rede hoegenaamd waarom jy 'n salarisvermindering moet aanvaar? Solidariteit Wêreld het gaan ondersoek instel.
Loopbaanverandering en die droomwerk
Trellis Usher, stigter van die MHB-firma TR Ellis Group, sê een van die primêre redes om vir minder geld te werk, is as jy van bedryf verander. “Dit is onredelik om topvergoeding te verwag as jy inbeweeg in 'n rol waarvoor jy min of geen ondervinding het nie. In so 'n situasie is dit gewoonlik 'n langtermynplan om 'n salarisvermindering te aanvaar sodat jy na 18 tot 24 maande 'n beduidende salarisverhoging kan kry.”
“As jy jouself nog altyd in 'n sekere rol voorgestel het, of dat jy vir 'n bepaalde maatskappy werk, kan dit die moeite werd wees om die werk te aanvaar selfs al is die salaris minder as in jou huidige pos,” skryf Alison Doyle by The Balance Careers.
Die nuwe werk teen 'n kleiner salaris kan jou ook nuwe vaardighede leer en oor die lang termyn 'n beter loopbaan by 'n nuwe maatskappy bied. So, moenie stiksienig wees nie maar kyk so vyf, tien of 20 jaar die toekoms in.
David Bakke van MoneyCrashers.com sê hy het 'n salarisvermindering aanvaar om uit die restourantbedryf te kom. “Ek was moeg van die lang ure en naweekwerk. My nuwe pos het 'n salarisvermindering van om en by 10% beteken, maar het ook vir my meer tyd vir my gesin en vriende gegee.”
'n Opname in die VSA deur die talentverkrygings- en loopbaanontwikkelingsfirma Mom Corps het gevind dat 45% van werkende volwassenes gewillig is om 'n persentasie van hul salaris in te boet in ruil vir meer buigsaamheid by die werk ─ hulle is gewillig om gemiddeld byna 8,6% van hul inkomste prys te gee.
“Ek dink die grootste onthulling van hierdie statistiek is dat geld nie alles is vir almal is nie,” sê Allison O’Kelly, stigter en HUB van Mom Corps. “Sal jy tevrede wees om 'n effense salarisvermindering te aanvaar as jy op Vrydae nie hoef te pendel en van die huis af kan werk nie? Sal dit jou meer vervul en 'n gelukkige professionele mens maak as jy jou eie besigheid kan begin en jy kan werk soos jy wil?”
'n Korter pendeltyd sodat jy meer tyd saam met jou kinders kan deurbring, kan dalk net 'n klein salarisvermindering regverdig.
Dit is nie altyd harde kontant wat tel nie. 'n Pos kan sekere bykomende voordele bied wat dit die moeite werd maak. Dink aan werk van die huis af ─ en die geleentheid om op (duur) brandstof te bespaar ─ of 'n groter bydrae tot jou huishouding, reisuitgawes, studies en mediese bystand. Dit is natuurlik vir jou om te oorweeg en 'n besluit te neem, maar dit is ook belangrike faktore wat in ag geneem moet word as mens 'n loopbaanskuif maak.
Om vir minder geld te werk, is nie die mees ideale situasie nie en elkeen moet eers na sy eie finansiële situasie kyk voordat hy hierdie pad volg. Groot inkomsteverminderings is vir seker nie aan te beveel nie omdat dit jou vermoë om jou finansiële verpligtings na te kom en jou leefstyl te handhaaf ernstig kan knou. Maar, alles in ag genome, redelik klein salarisverminderings kan vir die huidige en in die toekoms lonend wees ─ hoewel nie noodwendig in geldterme nie.
Alison Doyle, 20 Januarie 2019, “Why Would You Accept a Job for Less Money?” https://www.thebalancecareers.com/why-would-you-accept-a-job-for-less-money-2060989.
Tom Machal, 14 Julie 2003, “Lower salary job opportunities can pay off in the future”, https://www.techrepublic.com/article/lower-salary-job-opportunities-can-pay-off-in-the-future/.